Der er for få kvindelige kandidater på stemmesedlerne til det kommende valg til byråd og regionsråd. Det var beskeden fra de vælgere, TV2 Nord talte med mandag formiddag foran banegården i Aalborg. Til gengæld betyder kønnet mindre, når først vælgerne står i stemmeboksen. -  Hvis det er den rigtige politik, de fører, så er det lige meget for mig, om det er en mand eller en kvinde, siger Lars Duus Thomsen fra Horne. Partier skal kæmpe for kvinderne I Nordjylland er der stadig langt til ligestilling i byrådene. Af de 1098 kandidater, der stiller op til kommunal- og regionsrådsvalget 16. november, er kun en tredjedel kvinder . Benjamin Risager Jørgensen fra Aalborg er en af de vælgere, der gerne ser flere kvindelige kandidater. Men det er ikke det afgørende for hans stemme. - Jeg stemmer på dem, jeg kender bedst, og dem, jeg føler kan gøre det godt, siger han og spiller bolden over til de politiske partier: - Det er noget, der skal arbejdes mere på. Man ved, at kvinder har sværere ved selv at melde sig, så dem skal partierne ud og have fat i, siger han. Mangfoldigheden er vigtig - I forhold til at få den bedste politik, så går jeg meget ind for diversitet, ikke kun i forhold til køn men også i forhold til etnicitet, alder og alle mulige andre ting, siger Dorte Stigaard fra Aalborg. For Dorte Stigaard er personen og politiken det vigtigste, men hun går helst efter en kvindelig kandidat, når hun selv skal sætte krydset. - Jeg tænker, at hvis kvinder ikke hjælper med at bringe kvinder frem, så bliver det endnu sværere at få en lige balance. Derfor foretrækker jeg at stemme på en kvinde, hvis det passer med det parti, jeg vil stemme på, siger hun.
Det kniber med mangfoldigheden på de nordjyske stemmesedler, lyder det fra flere nordjyske vælgere.